N O V É   Z N E N I E 
Predkladacia správa

Návrh zákona o vysokých školách a o zmene a doplnení niektorých zákonov sa predkladá v súlade s programovým vyhlásením vlády Slovenskej republiky, na základe uznesení vlády SR č. 685 z 30. augusta 2000, č. 17 z 10. januára 2001, č. 703 z 18. júla 2001 a Plánu legislatívnych úloh vlády Slovenskej republiky na rok 2001. 
Návrh vychádza z Koncepcie ďalšieho rozvoja vysokého školstva na Slovensku pre 21. storočie a v súlade s ňou v plnej miere sleduje súčasné európske trendy a prináša do slovenského vysokého školstva viacero zásadných zmien. 
Účelom predkladaného návrhu zákona o vysokých školách a o zmene a doplnení niektorých zákonov je upraviť právne vzťahy týkajúce sa vysokých škôl v súlade s novými podmienkami a novými skúsenosťami v Slovenskej republike a v súlade s jej začleňovaním do Európskej únie. Zámerom je posilniť autonómiu vysokých škôl najmä v ekonomickej oblasti, vyhovieť vysokému dopytu záujemcov o vysokoškolské štúdium a pritom udržať požadovanú kvalitu vzdelávania, a to vytvorením právnych podmienok na ďalšie zvyšovanie počtu študentov vysokých škôl aj prostredníctvom primeranej diverzifikácie vysokého školstva. Návrh zákona prináša nielen nové termíny (napr. verejné vysoké školy, štátne vysoké školy, súkromné vysoké školy) a ich nový obsah, ale aj nový spôsob financovania, vlastnícky vzťah verejných vysokých škôl k majetku, ale aj úpravy proti neoprávnenému a neúčelnému nakladaniu s nadobudnutým majetkom a pod. Návrh zákona upravuje aj problematiku financovania vysokých škôl, ktorú mal podľa pôvodného zámeru upravovať osobitný zákon o financovaní vysokých škôl, ale takéto riešenie sa pokladá za efektívnejšie.     
Návrh prešiel verejnou diskusiou v akademickej obci, pripomienky orgánov reprezentácie vysokých škôl (Rada vysokých škôl, Študentská rada vysokých škôl, Slovenská rektorská konferencia), vysokých škôl a iných orgánov na základe ich závažnosti a objektívnosti boli zapracované do pôvodného návrhu. Upravený návrh zákona spolu s pracovnými návrhmi vykonávacích predpisov bol predložený na medzirezortné pripomienkové konanie v súlade s Legislatívnymi pravidlami vlády SR. Všetky pripomienkujúce orgány, ktorým bol návrh zákona predložený, zaslali svoje pripomienky v postačujúcom termíne. Do termínu ukončenia prác na návrhu zákona boli ukončené aj rokovania s pripomienkujúcimi orgánmi, ktoré zaslali zásadné pripomienky. Pripomienky na základe ich závažnosti, objektívnosti a zámeru predkladateľa zákona boli do návrhu zapracované. Výsledok medzirezortného pripomienkového konania je uvedený v priloženom vyhlásení predkladateľa a vo vyhodnotení medzirezortného pripomienkového konania.
Zmeny a doplnenia niektorých zákonov boli prerokované s príslušnými ministerstvami.
K návrhu sú priložené návrhy tých vykonávacích predpisov, ktoré majú nadobudnúť účinnosť spolu so zákonom alebo v krátkej dobe po nadobudnutí jeho účinnosti.
Dňa 25. septembra 2001 bol návrh prerokovaný v Legislatívnej rade vlády SR.